Motoriste gemaan oor reënweer Maandag | Netwerk24
Deur Marietie Louw-Carstens 21 April 2019 20:43
Motoriste wat Maandag hul terugtog huis toe aanpak ná die Paasnaweek, word deur die verkeersowerhede gemaan om versigtig te bestuur omdat reën vir groot dele van die land voorspel word.
Reën het Sondagmiddag laat oor dele van Limpopo uitgesak.
Duisende pelgrims het Sondag by die Zion Christian Church in Moria in Limpopo saamgetrek. Foto: VERSKAF
Die verkeer sal Sondagaand en Maandag skerp toeneem op die N1-hoofweg vanaf dié provinsie na Gauteng, sê Matome Moremi Tauetsoala, woordvoerder van die departement van vervoer in Limpopo.
Duisende pelgrims van die Zion Christian Church (ZCC) het vroeg Sondagaand in busse begin reis huis toe. Hulle het die naweek by Moria, sowat 30 km van Polokwane, saamgetrek vir die jaarlikse Paasfeesvieringe. Adj.pres. David Mabuza het die diens by die St. Engena's ZCC-kerk bygewoon.
Haelbuie het Sondag in dele van Johannesburg voorgekom.
Adj.pres. David Mabuza Sondag by biskop Engenas Lekganyane by die St. Engena’s Zion Christian Church (ZCC) in Moria buite Polokwane. Foto: GCIS
Adj.pres. David Mabuza en Julius Malema, EFF-leier, het Sondag saam ‘n diens van die St. Engena’s Zion Christian Church (ZCC)-kerk in Moria buite Polokwane in Limpopo bygewoon. Foto: GCIS
Die Suid-Afrikaanse Weerdiens (SAWD) voorspel ook reën Maandag in Gauteng. Dit sal koel wees in Johannesburg en effens warmer in Pretoria.
Swaar reën word vir Maandag in KwaZulu-Natal en die Oos-Kaap voorspel. Daar kan selfs kitsvloede in Durban en Oos-Londen voorkom.
Digte mis en reën word vir Maandagoggend in Mpumalanga voorspel.
Soortgelyke weer word vir Limpopo voorspel met bewolkte toestande en die moontlikheid Maandag van donderstorms.
In Noordwes sal dit bewolk wees met enkele donderbuie.
Koue reënweer word vir die Vrystaat voorspel. In die Wes-Kaap sal dit sonnig wees, terwyl inwoners van die Karoo kan uitsien na reën.
Pelgrims van die Zion Christian Church in Moria buite Polokwane. Foto: VERSKAF
Kerkgangers by die St. Engena’s Zion Christian Church in Moria buite Polokwane in Limpopo. Foto: VERSKAF
Meer oor: Suid-Afrikaanse Weerdiens (Sanw) | Paasverkeer | Weer